Ego Hugo, Dei gratia dux Burgundię et Albonii comes, notum facio omnibus tam presentibus quam futuris quod pro remedio animę meę et antecessorum meorum precedentium et subsequentium, et pro anima domini Gerardi de Reun, dedi Deo et beatę Marię Cistercii in perpetuam elemosinam, sexies vigenti sextarios avenę, scilicet quadraginta apud Rovram, et quadraginta in redditu meo de Bargis et de Neron et de Savooges, et quadraginta apud Baignoux. Et ut hanc elemosinam sine impedimento semper habeant, statui et precepi, ut quicumque de propositis, vel majoribus, vel servientibus meis, redditum meum in supradictis villis receperint, fratribus Cistercii singulis annis memoratam avenam de prima avena ipsius anni reddant, ante festum Sanctę Marię in septembri, ita videlicet ut XL sextarios de Rovra, XL de Bargis et de Neron et de Savooges deferri et reddi faciant annuatim fratribus Cistercii in grangia de Tarsula. Quadraginta vero sextarios de Beignox maior villę in ipsa villa, semper de consuetudine mea faciat reddi fratribus Cistercii, ad mensuram Divionis, ante festum Sanctę Marię. Ut autem hoc firmum et stabile perpetuo debeat permanere, cartam hanc feci sigillo meo muniri. Sed et filius meus Odo concessit hoc totum et laudavit et carta et sigillo suo similiter confirmavit. Testes: abbas Willelmus, Cistercii; Pontius, cellerarius; Zacharias, monachus; dominus Aymo Marriniaci; Huchadeus, Humbertus de Porta, milites; magister Hugo et Johannes, clerici. Actum anno ab incarnatione Domini M°C° nonagesimo.